text: Rigsbibliotekarembedet
  
  publiceret: 2023-06-16 23:25:56+02:00
  Rigsbibliotekarembedet blev oprettet i 1943 med henblik på at varetage fælles opgaver og koordinering af forskningsbibliotekerne. Rigsbibliotekarembedets leder, rigsbibliotekaren, var samtidig chef for Det Kongelige Bibliotek og Universitetsbibliotekets 1. og 2. afdeling. I 1986 blev denne funktion udskilt, så tre biblioteker fik egne ledere.
  Da Bibliotekstilsynet blev nedlagt med udgangen af 1989, blev tilsynets funktioner overflyttet til Rigsbibliotekarembedet, som fra 1990 skiftede navn til Statens Bibliotekstjeneste.
  Rigsbibliotekarembedet havde alene en rådgivende funktion i forhold til fælles opgaver og koordinering af forskningsbibliotekerne. Væsentlig betydning havde Rigsbibliotekarembedet i forhold til teknologiudviklingen i forskningsbibliotekerne. I 1978 tog embedet initiativ til et fælles katalogiseringsprojekt, som bl.a. resulterede i forskningsbibliotekernes fælleskatalog ALBA/SAMKAT, som senere indgik folke- og forskningsbibliotekernes fælleskatalog Danbib.